CELEX: C2007/269/58
Language: sk
Date: 2007-11-10 00:00:00
Title: Vec C-406/07: Žaloba podaná 4. septembra 2007 – Komisia Európskych spoločenstiev/Helénska republika

10.11.2007   
            
            
               SK
            
            
               Úradný vestník Európskej únie
            
            
               C 269/34
            
         Žaloba podaná 4. septembra 2007 – Komisia Európskych spoločenstiev/Helénska republika
   (Vec C-406/07)
   (2007/C 269/58)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: D. Triantafyllou)
   
      Žalovaná: Helénska republika
   Návrhy žalobkyne
   
               —
            
            
               určiť, že Helénska republika si nesplnila povinnosti:
               
                           a)
                        
                        
                           ktoré jej vyplývajú z článkov 56 a 43 ES a článkov 40 a 31 Dohody o EHP, pretože na dividendy plynúce zo zahraničia uplatňuje daňový režim menej výhodný ako je uplatňovaný na dividendy plynúce z Grécka;
                        
                     
                           b)
                        
                        
                           ktoré jej vyplývajú z článku 43 ES a z článku 31 Dohody o EHP tým, že ponechala v účinnosti ustanovenia Zákona o dani z príjmov (Zákon 2283/94 v znení poslednej novely – zákon 3296/2004), na základe ktorého zahraničné osobné spoločnosti sú v Grécku daňovým subjektom s vyššou daňovou povinnosťou ako grécke spoločnosti,
                        
                     
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   Komisia sa domnieva, že členské štáty nemôžu uplatniť na dividendy, ktoré plynú zo zahraničia, vyššiu daň ako je daň použitá na dividendy, ktoré majú vnútroštátny pôvod.
   Oslobodenie od dane stanovené gréckymi daňovými predpismi sa zameriava na predchádzanie dvojitému zdaneniu ziskov spoločností distribuovaných spoločníkom, ale výhoda vylúčenia dvojitého zdanenia sa vzťahuje len na dividendy, ktoré majú vnútroštátny pôvod.
   Účinkom gréckych daňových predpisov je odradenie gréckych daňovníkov od investovania svojho kapitálu do spoločností usadených v inom členskom štáte.
   Ustanovenia gréckych právnych predpisov majú tiež obmedzujúci účinok voči spoločnostiam usadeným v iných členských štátoch, keďže tieto právne predpisy bránia týmto spoločnostiam získavať kapitálové prostriedky v Grécku.
   Pokiaľ na kapitálové príjmy, ktoré neplynú z Grécka sa uplatňuje menej výhodný daňový režim ako na dividendy distribuované spoločnosťami usadenými v Grécku, akcie spoločností usadených v iných členských štátoch sú menej príťažlivé pre investorov usadených v Grécku, ako akcie spoločností, ktoré majú svoje sídlo v Grécku.
   Z predchádzajúceho vyplýva, že zákonné ustanovenia, také ako vo veci samej, predstavujú prekážky slobodnému pohybu kapitálu, ktoré sú v zásade zakázané článkom 56 ES.
   Pokiaľ ide o osoby, ktoré majú úplnú daňovú povinnosť v Grécku a sú majiteľmi zahraničných akcií, ktoré im umožňujú vykonávať skutočný vplyv na rozhodnutia spoločnosti a riadiť jej činnosti, ide tiež o obmedzenie slobody usadiť sa, zakázané článkom 43 ES.